Yerubbaal –nála á nə nâ, Gédéon- ai é bod bə́sə̄ bə́ ngábə́ ai nyé bə́ ngákûn kódō á sí ńdɔ̄ bə́ ngávúl mīńkán á mgbág etǎm yā Ein Harod; mińkán mí Madiân mí ngábə́ bɔ̄ ḿfág yǎ âkoé, á ńkǒl Moré á sí ḿfág yǎ ḿbīgīlí. 2Ǹtondôbə nyé ai Gédéon nâ: “É bod bə́ nə̄ ai wa bə́ nə eyə́gan ábuí nə̄ mə́ və̄ bɔ́ Madianít á mɔ́, Ísraɛ̂l a zǎ bɔ̄ mə engúŋ naa: “Wɔ́ wáma mǎmēn ńgɔ̄ ó ngákode ma”. 3Asú tē, ńdɔ kadá á mə̄lɔ́ mə́ bod nâ: ényɔ́ ósə á mbáda, ā dzə́m kám, á dúgān á dzāl á kíī á ńkǒl Galaad.” Ńdɔ bod bakúda məwóm mə́bɛ̄ ai bə́bɛ̄ bə́ ngádúgan, bakúda awômo ḿbɔ̄ bə́ lígí. 4Ǹtondôbə nyé ai Gédéon nâ: “Bod bə́ ngə́lə eyə́gan ábuí kələ́ ai bɔ́ á ńtsāg óswé, mayi bɔ́ bōbolǒ wē; ényɔ́ māyi wa kǎd naa: é mod nyɔ́lɔ̄ ényē kələ́ ai nyé, énye mínā nyé myāyi kə; ai ényɔ́ mā dzó nâ: é mod nyɔ́lɔ̄ tə wakə ai nyé, ényɔ́lɔ̄ tě təge kə.” 5Ǹdɔ a ngákə bod á ńtsāg óswé; Ǹtondôbə nyé ai Gédéon nâ: “Ényɔ́ ósə a nyú mə̄ndím ai oyə́m wóé, ḿból mvú yākad nyú, wayi nyé tə́lə̄ vóm étām; dzam də́dā fə ényɔ́ ásə a kúd mə̄bɔ́ŋ ǎ ngányú.” 6É táŋ bod bə́ ngányú anə́ mvú, bə́ byɛdə ai mɔ́, bə́ nyâ, bə́ ngákwí bod miǹtɛd mílɛ́; é bod bə́sə bəvɔ́g bə́ ngákúd mə̄bɔ́ŋ bə́ nganyú mə̄ndím. 7Ńdɔ Ǹtondôbə a ngádzó ai Gédéon nâ: “É bod miǹtɛd mílɛ́ bə́ ngányú anə́ mvú, ḿbɔ̄ mayi wa kode ai bɔ́, mə və́ fə Madianít á mɔ́ móe; soégē ébá bə́sə bəvɔ́g bə́ kə mod ósə á ndá dzīé.” 8Ńdɔ a ngánɔŋ bikaí byábá, ai tɔ́ŋ dzábá, ńdɔ a ngálóm é bod bə́sə bəvɔ́g yā Ísraɛ̂l mod ósə á ebə̌m dzīé, a lígí hə ai bod miǹtɛd mílɛ́; mīńkán mí Madiân mí ngábə́ nyé á ńkiɛ́ ḿfág yā ḿbīgīlí. 9Alú tē ábēn ńdɔ Ǹtondôbə a ngádzó ai nyé nâ: “Kódógō á sí ó sīgí á mīńkán, amú mavə́ nyé á mɔ́ móe. 10Hədá ngə́ wambáda sigi étām, nɔŋɔ́ Pura, etúgā dzóe mínā nyé mī sīgí. 11Vógólō é dzam báyi dzó, eyɔ̌ŋ te wǎbi azombǒ yā sigi nə́ ó kə tóban ai miǹkán.” Ńdɔ a ngásigi ai Pura etúgā dzíé a kə́ kwí á ekom bitíé yā mīńkán. 12Madianít ai Amalekít ai bod bə́sə̄ yā ńtólē dzób bə́ ngátsaman á ḿbīgīlí hə á tūūŋ anə́ bitandág, bəkámɛl bábá bə́ ngábə́ təge ai táŋ, hə anə́ ńsə̄lə̌g yā ńtsāg máŋ.